IEA เปิดยอดขาย “รถยนต์ไฟฟ้า” ปี 65 ทะลุ 10 ล้านคัน จีนเบอร์ 1 สัดส่วน 60%
สำนักงานพลังงานสากล (IEA) เผยยอดขายรถยนต์ไฟฟ้า ทะลุ 10 ล้านคันในปี 65 ส่วนใหญ่เป็นของจีนคิดเป็นสัดส่วนประมาณ 60% 
สำนักงานพลังงานสากล (IEA) เผยยอดขายรถยนต์ไฟฟ้า ทะลุ 10 ล้านคันในปี 65 ส่วนใหญ่เป็นของจีนคิดเป็นสัดส่วนประมาณ 60%
26 เม.ย. 2566

สำนักงานพลังงานสากล (IEA) เปิดเผยรายงานแนวโน้มรถยนต์ไฟฟ้าโลกสำหรับปี 2566 ในวันนี้ (26 เม.ย.) ระบุว่า ยอดขายรถยนต์ไฟฟ้าพุ่งทะลุ 10 ล้านคันในปี 2565 โดยจีนคิดเป็นสัดส่วนประมาณ 60%
ทั้งนี้ สำนักข่าวซีเอ็นบีซีระบุว่า ยอดขายรถยนต์ไฟฟ้าสูงเป็นประวัติการณ์ในปี 2565 บ่งชี้ว่า อุตสาหกรรมรถยนต์ไฟฟ้ายังคงเติบโตอย่างต่อเนื่อง
“ยอดขายรถยนต์ไฟฟ้า ได้แก่ รถยนต์ไฟฟ้าพลังงานแบตเตอรี่ (BEV) และรถยนต์ไฟฟ้าปลั๊กอินไฮบริด (PHEV) ทะลุ 10 ล้านคันในปีที่แล้ว ซึ่งเพิ่มขึ้น 55% เมื่อเทียบกับปี 2564” IEA ระบุในรายงาน
สำหรับยอดขายรถยนต์ไฟฟ้า 10 ล้านคันทั่วโลก แซงหน้ายอดขายรถยนต์รวมทั้งหมดในสหภาพยุโรป (EU) ที่ประมาณ 9.5 ล้านคัน และคิดเป็นสัดส่วนเกือบครึ่งหนึ่งของยอดขายรถยนต์รวมทั้งหมดในจีนเมื่อปี 2565
นอกจากนี้ IEA ระบุว่า มีรถยนต์ไฟฟ้ากว่า 26 ล้านคันวิ่งอยู่บนท้องถนนทั่วโลกในปี 2565 ซึ่งเพิ่มขึ้นถึง 60% จากเมื่อปี 2564